Túrakód: V006\_04 / Táv.: 12.2 / Frissítve: 2018-03-06

Túranév: Szentes térsége / Körös-torki kaland

Leírás:

12,2 km-es túránk során felevezünk a méltán híres   
Körös-torki Strandra.

Utunk során megtapasztalhatjuk mind a nyugodt természeti környezetet, mind a strand. pezsgő életét.

Kiindulási pontunk a St. Jupát SE. Vízitelepe mellett található komplejáró *(237,8 fkm)*, *(up.: 000iep)*.

Innen felfelé a Strand irányába induljunk el.   
*(A track, csupán a túraútvonal műholdképen történő, valamint a fordulópontok terepen történő könnyebb beazonosításának célját szolgálja, nem feszesen követendő nyomvonal.)*

Folyásiránnyal szemben történő haladásunknál célszerű a parthoz közelebb, lefelé haladva beljebb, a sodorvonal közelében haladnunk.

A 239 fkm-nél elhagyjuk az üdülőterületet, innen kissé háborítatlanabb részen evezhetünk, de mire elmélyednénk benne, látómezőnkbe kerül a közúti, később a vasúti híd is. A kettő között található a 240 fkm-es tábla *(j. part)*.   
A hidak felett nyugalomra lelhetünk. Ezen a túrán akár már követhetjük a folyóvízen felfelé evezők stratégiáját is, miszerint kanyarok mentén oldalt váltunk, hogy mindig a belső íven haladjunk. Így részben rövidebb a táv, részben a sodrás is csekélyebb.   
De mivel kirándulni indultunk és nem csúcsot dönteni, ezért szerencsésebb, ha kíváncsiságunk irányítja hajónkat, és azt az oldalt választjuk, mely jobban felkeltette érdeklődésünket.

A 243 fkm alatt/felett található utolsó, nagy balos kanyarulatban, alacsony vízállásnál, jelentősen el kell távolodnunk a parttól, hogy ne érjen le időnként az evezőnk. Ez a rész már az üdülőterülethez tartozik.   
A Körös-torkot megpillantva, még némi figyelemre lesz szükségünk! Biztonságos távolságban kell kikerülnünk az itt, hosszan elhúzódó és jelentősen benyúló kikötőt. Ne szálljunk ki rá! Ez a „motorizáltaké”. Kerüljük a konfliktust.

Leküzdve az akadályt már láthatjuk a híres homokpadot, mely célállomásunk és fordulópontunk *(úp.: 001ford)*. A terület alsó és felső részén van lehetőségünk – nyári szezonban – kikötni.   
A strandon, a frekventált üdülőhelyeken szokásos gasztronómiai kínálatot találja az erre vágyó. A fentebbi részen, a körforgalom mellett ártézikút is van *(úp.: 019viz)*, így értékes és olcsó folyadékpótlás is biztosított.

A felszerelésünk biztonságáról ne feledkezzünk meg gondoskodni!   
A partszakasz közepe körül találjuk a Rév-kilátót *(belépős)*, melyről remek panoráma nyílik a környező területekre.

Strandolásunk végeztével „tengerre”!

Lefelé haladva próbáljuk ki a „csorgás” nyújtotta élményeket is, de ez kicsit lejjebb a nyugodtabb, csendesebb részen az igazi ezt megtenni.

A szentesi strandot elérvén, ismét kiköthetünk! De főszezonban a bójákon kívüli alsó vagy felsőrészét választva a partnak.   
Fenn ártézi kutat, szezonban büfét, mosdót is találunk.

Ismét hajóba szállva gyorsan elérjük kiindulási pontunkat, mely kiszállási helyünk is egyben.

Feldolgozták: Vukovich Sándor (Vuki), (VZs).jpg

*Tapasztalataidat, élményeidet őrömmel fogadjuk!   
(Fotó és videó anyagokat is várunk.)*